
Készült: 
Kiskőrös Város Szlovák Nemzetiségi Önkormányzata 2013. október 24-én (csütörtök) 14.30 órai kezdettel, a nemzetiségek jogairól szóló 2011. évi CLXXIX. törvény 97. §-a, Kiskőrös Város Szlovák Nemzetiségi Önkormányzata Szervezeti és Működési Szabályzatáról szóló 43/2006. sz. Szlovák Nemzetiségi Önkormányzati határozat III. fejezet 47. pontja szerint megtartott közmeghallgatásáról.

Meghívottként részt vett:      Csizovszki László a Kiskőrösi Rendőrkapitányság vezetője, Kothencz Zoltán a Közlekedésrendészeti Osztály osztályvezetője, 
(A közmeghallgatáson 20 érdeklődő állampolgár vett részt.)

Gmoser Györgyné a testület elnöke köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Györk Ernőné képviselő legyen.
Gmoser Györgyné elnök bevezetőjében ismertette a Szlovák Nemzetiségi Önkormányzat éves munkáját, valamint a pénzügyi elszámolások rendjét.
Minden évben országosan egy bizonyos összeget határoznak meg az önkormányzatok működtetésére, melyet az adminisztrációval kapcsolatos kötelező feladatok ellátására költenek, ezenkívül feladat alapú támogatásban részesülnek a nemzetiségi önkormányzatok, mely összegből egész évben finanszírozni képesek az általuk szervezett programokat és az utazási költségeket, melyek segítségével országszerte szlovák rendezvényekre látogathatnak.
2013. évben is több szlovák hagyományokra épülő rendezvényt rendeztek, kezdve a januárban megrendezett pótszilveszterrel, a különböző bálak és kiállítások megszervezésével, melyek nagy sikert arattak az érdeklődők körében. 
Az idei évben is megrendezésre került a háromnapos rétesfesztivál nevű rendezvénysorozat, mely megszervezésében a szlovák önkormányzat és a szlovák aktívák jelentős szerepet töltöttek be, főzések, rétes sütés, a népdalkörök találkozója és a külföldi delegációk fogadása tekintetében.
Minden évben megrendezésre kerül a város egyik legszínvonalasabb három napos rendezvénye a „Kiskőrösi Szüret és Szlovák Nemzetiségi Napok”, mely programsorozatnak az idei évben is aktív résztvevője volt Kiskőrös Város Szlovák Nemzetiségi Önkormányzata és a szlovák aktívák.
Ezt követően rátért az év hátralevő részében megszervezendő Adventi-est rendezvényre, mely keretei közt az adventi téren szlovák ínyencségeket kínáló faházat állítanak fel.
A város országos ismertségének növelése érdekében feladatuknak érzi, hogy különböző országos rendezvényeken is képviseltetik magukat, ellátogattak nagyobb városokba Békéscsabára, Budapestre, valamint eleget tesznek a nagykövet meghívásainak is.
A szlovák hagyományok ápolása érdekében az idei évben is Mezőberénybe utaztak, ahol egy hasznos és tartalmas összejövetelen a népdalkör tagjai is felléptek. 
Pálházán az ország minden részéről képviseltették magukat a szlovákok és találkozhattak Fuzik Jánossal az Országos Szlovák Nemzetiségi Önkormányzat elnökével, valamint Balogh Zoltán miniszter gratulált a Kiskőrösieknek a tevékeny munkájukért.
Elmondta, hogy a helyi feladatok ellátásában helyt állnak, viszont az oktatásban hiányosságok figyelhetőek meg, mivel az iskolákban évek óta nincs szlovák nyelvű oktatás és az óvodákban pedig ettől az évtől megszüntették.
Az önkormányzat a szlovák kultúra megőrzése céljából felkarolja a népdalkört, mely országszerte Dabas-sári, Kistarcsa, Dunaegyháza, Dunaszerdahely, valamint a környék településein Kecel, Soltvadkert, Akasztó több kulturális összejövetelén is bemutatkozhatott, valamint a Szivárvány Néptáncegyüttes és a Városi Fúvószenekar támogatásával szintén a szlovák hagyományok ápolása a cél.
A Szlovák Nemzetiségi Önkormányzatnak köszönhető, hogy részt vehetnek az országos rendezvényeken és a jövő évi választások fontos feladatokat jelentenek számukra, így mindenkitől azt kéri, hogy aktivitást mutassanak a szlovák hagyományok fenntartása céljából.
Őszinte köszönetét és tiszteletét fejezte ki a közmeghallgatáson megjelenteknek, valamint azoknak, akikre mindig számíthat, ha segítségre van szükség. A megjelentek pedig viszonzásul megköszönték Gmoser Györgyné elnöknek a sok éven át tartó tevékeny munkáját, és a további folytatásra buzdították.

További kérdés, hozzászólás nem hangzott el, így Gmoser Györgyné elnök az ülést 15.15 órakor bezárta.

